VF+ vandag in hof oor e-tolDie Vryheidsfront Plus wend homself vandag tot die hooggeregshof in Pretoria om ŉ interdik te bekom in ŉ laaste poging om die omstrede e-tolstelsel op Gautengse hoofweë te keer voor dit Dinsdag in werking tree. Adv. Anton Alberts, die VF Plus se parlementêre woordvoerder oor vervoer, het verlede week gesê die regering het tegniese foute begaan met die aankondiging van die implementeringsdatum van e-tol. “Kragtens die Sanral-wet moes 14 dae verloop het vanaf die aankondiging tot die inwerkingstelling van e-tol. Dit beteken dat die stelsel eers op 4 Desember in werking kan tree,” het Alberts gesê. “Die aankondiging hieroor kon ook net deur die minister gedoen word, terwyl dit in hierdie geval deur ‘n waarnemende direkteur-generaal gedoen is. Die VF Plus, sy vennote en sy regspan is daarvan oortuig dat die interdik toegestaan sal word en dat ons ‘n belangrike oorwinning sal behaal vir alle padgebruikers wat van mening is dat e-tol ‘n onregverdige en onnodige vorm van belasting is.”